Daulsen

Daulsen () is en Dörp in de Gemeen Veern in’n Landkreis Veern, Neddersassen. Binnen de Gemeen billt de Oort de polietsche Oortschop Daulsen.

De Oort is mit Halsmöhlen un Neemöhlen tohoopwussen.

 Geografie 

De Oort liggt op de Achem-Veerner Geest. Dat Water ut dat Rebeed flütt över Gravens na de Ole Aller un Werser hen af.

De Naveröörd sünd Förth, Nindörp un Hobüttel in’n Noorden, Wall in’n Noordoosten, Scharnhors un Doomöhlen in’n Oosten, Ulemöhlen un Neemöhlen in’n Süüdoosten, Halsmöhlen un Veern in’n Süden, Höltenwarder un Lüttjen Huttbargen in’n Süüdwesten, Groten Eeßel un Lüttjen Eeßel mit’n Holbmer Winkel in’n Westen un Langwedel in’n Noordwesten.

 Historie 

Hobüttel kummt an’n 24. Mai 935 as Dauuisla toeerst in en Oorkunn vör, in de König Hinnerk I. de Kark in Hamborg un den Hambörger Arzbischop Unni bestätigt, dat de Eddelherr Willarius sien Besitt in negen Dörper bi Langwedel gegen Besitt von de Hambörger Kark tuuscht hett.

In’n Eersten Weltkrieg sünd 24 Soldaten ut Daulsen fullen oder vermisst un in’n Tweten Weltkrieg 77.Onlineprojekt Gefallenendenkmäler

 Verwaltungsgeschicht 

In de Franzosentied von 1810 bet 1814 hett de Oort to de Mairie Wall in’n Kanton Veern höört. Dat Rebeed hett in disse Tied 1810 to dat Königriek Westfalen un von 1811 bet 1814 to dat Franzöösche Kaiserriek ünner Napoleon höört.

De Oort hett vör 1885 to de Huusvaagdie Veern in dat Amt Veern tohöört. Na 1885 weer dat in’n Kreis Veern, de 1932 mit’n Kreis Achem to’n ne’en un grötteren Kreis Veern tohoopgahn is.

1928/1929 is de Gemeen Halsmöhlen Deel von de Gemen Daulsen worrn. Tosätzlich is dor to’n 1. Januar 1970 ok noch de Gemeen Eeßel mit tokamen. De Gemeen Daulsen is denn an’n 1. Juli 1972 mit de Gemeenreform in Neddersassen Deel von de Gemeen Veern worrn. Binnen de Gemeen billt Daulsen nu en Oortschop mit egen Oortsbörgermeester un Oortsraad.

 Inwahnertall 

 * tohoop mit Halsmöhlen

 Religion 

Daulsen is evangeelsch-luthersch präägt un höört to dat Kaspel von de Johannis-Kark in Veern. Bet 1999 hett de Oort noch to dat Kaspel von’n Doom to Veern höört.

För de Kathoolschen is de St.-Josef-Kark in Veern tostännig.

 Oortsraad 

Liddmaten
 2016:
 CDU: Jörn Gehrmann, Joachim Hustedt, Sabine Patzer-Janßen, Jens Richter
 SPD: Karin Hanschmann, Andreas Kadesch, Ehler Krippendorff, Andreas Lange, Michael Palm, Jutta Sodys
 Gröne: Bärbel Rater

 Oortsbörgermeesters 

 Tied  Naam  Partei –Januar 2004  Kathrein Goldbach  SPD Januar 2004–  Jutta Sodys  SPD

 Kultur 

In Daulsen steiht en Denkmaal för de Fullenen ut de twee Weltkrieg’.

 Verenen 

De Schüttenvereen Daulsen is 1897 grünnt worrn un de Sportvereen TSV Daulsen 1962. Besünners de Bagenschütten von’n TSV doot good scheten un sünd in de Saison 2014/2015 mit Sebastian Rohrberg Düütschen Meester in de 1. Bundsliga worrn. De Heimat- un Kulturvereen Oold Schoolhuus Daulsen is an’n 29. August 2008 grünnt worrn.

 Weertschop un Infrastruktur 

Daulsen hett en egene freewillige Füürwehr, de 1944 grünnt worrn is. Vörher hett dat en Plichtfüürwehr geven.

 Verkehr 

Dör Daulsen löppt de Bundsstraat 215, de in’n Noordoosten över Wall na Rodenborg geiht un in’n Süden na Veern un Dörbern. Von de B 215 geiht na Noordwesten de Landsstraat 158 af, de över Langwedel un Ädelsen na Achem föhrt.

De nächste Autobahn is de Autobahn 27 (Afsnidd Bremen–Wasra). De Opfohrt 25 Veern-Noord liggt een Kilometer in’n Noordoosten von Daulsen an de B 215.

De nächste Bahnhoff is so bi veer Kilometer wied weg in’n Süden de Bahnhoff Veern an de Bahnlien Wunsdörp–Bremen. Disse Bahnhoff is ok inbunnen in dat Nett von de Regio-S-Bahn Bremen/Neddersassen.

 Scholen 

De Kinner ut Daulsen gaht na de Grundschool an’n Sassenhain in Halsmöhlen. In Daulsen gifft dat twee Kinnergoorns un de BBS Veern is ok in dat Dörp.

 Lüüd 

De Naturschützer Helmut Storch hett in Daulsen leevt un dor en Pleegstatschoon för Ebeers bedreven.

 Literatur 

 Chronik des Ortes Dauelsen. rutgeven von’n Arbeidskreis Dörpchronik Daulsen, Veern 1996

 Footnoten 

Kategorie:Oort
Kategorie:Landkreis Veern